
2019 елга Татарстан Республикасында күп фатирлы торак йортларга капиталь ремонт программасы гомуми күләмнән 97,9%ка үтәлгән. Торак фонды мониторингы белешмәләре буенча бу 5 млрд. 387 млн. 625 мең сум тәшкил итә. Бүген бу хакта Татарстан Республикасы Хөкүмәте йортында узган республика киңәшмәсендә Татарстан Республикасы төзелеш, архитектура һәм ТКХ министры Ирек Фәйзуллин хәбәр итте.

Киңәшмәне республиканың барлык муниципалитетлар белән видеоконференцэлемтә режимында Татарстан Республикасы Президенты Рөстәм Миңнеханов уздырды. Киңәшмәдә Татарстан Республикасы Премьер-министры Алексей Песошин да катнашты.

«Мәгариф» тармагында республикада 6 юнәлештә 3 программа гамәлгә ашырыла. Шулардан гомуми белем оешмаларына, коррекцион мәктәпләргә капиталь ремонт, гомуми белем оешмаларының һәм коррекцион мәктәпләрнең функциональ зоналарына капиталь ремонт эшләре тәмамланган.

Республикада яслеле балалар бакчаларына килгәндә, бүгенгә 30 объектта төзелеш төгәлләнгән һәм 25 объект файдалануга тапшыруга рөхсәт алган, 5 объектта эшләр дәвам итә.

24 октябрьгә мәктәпкәчә балалар учреждениеләренә капиталь ремонт буенча эшләр 112объектның 100ендә тәмамланган. 12 объектта эшләр дәвам итә.

24 октябрьгә ресурс үзәкләренә капиталь ремонт 15 объектның 13ендә төгәлләнгән. 2 объектта эшләр дәвам итә.

Балаларны савыктыру лагерьларына капиталь ремонт дәвам итә – 24 октябрьгә 12 объектның 4сендә эшләр төгәлләнгән. 8 объектта эшләр бара әле.

Моннан тыш, республикада яшьләр үзәкләре биналарына (урыннарына) капиталь ремонт һәм матди базаларын ныгыту программасы дәвам итә. 24 октябрьгә 9 объектның 6сында эшләр тәмамланган. 3 объектта эшләр дәвам итә.

Халыкка башлангыч медик-санитар ярдәм күрсәтү программасы буенча фельдшерлык-акушерлык пунктлары төзү программасы буенча 45 объектның 40ында эшләр тәмамланган.

Биш калган объектта эчке эшләр (2 объектта), эчке һәм тышкы инженер челтәрләрен кору (2 объектта) бара, 1 объектта җиһазлар һәм җайланмалар куела.

Бүгенгә 9 табиб амбулаториясеннән 8ендә төзелеш тәмамланган. Кама Тамагы районында 1 объектта эшләр дәвам итә.

25 октябрьгә республикада авыл клубларын төзү программасы буенча 14 объектта эшләр тәмамланган. 6 объектта эшләр дәвам итә.

Татарстанда шулай ук халыкка комплекслы хезмәт күрсәтү буенча блоклы-модульле пунктлар төзү дәвам итә. 25 октябрьгә 22 объектның барысында да эшләр бара.

Татарстан Республикасының 34 социаль хезмәт күрсәтү учреждениесенә капиталь ремонт ясау каралган. 34 объектның 29ында эшләр тәмаланган. Биш объектта эшләр дәвам итә.

24 октябрьгә муниципаль архивларга капиталь ремонт 13 объектның 9ында төгәлләнгән.
Рөстәм Миңнеханов социаль объектларны төзүнең һәм аларга капремонт ясауның барышы турында чираттагы киңәшмә уздырды